LT Europos Sąjungos oficialusis leidinys L 93/30

KOMISIJOS REGLAMENTAS (ES) 2017/624

2017 m. kovo 30 d.

kuriuo dėl didžiausios leidžiamosios bifenazato, daminozido ir tolilfluanido liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 18 straipsnio 1 dalies b punktą,

kadangi:

(1) didžiausia leidžiamoji bifenazato liekanų koncentracija (toliau – DLK) nustatyta Reglamento (EB) Nr. 396/2005 II priede. Daminozido ir tolilfluanido DLK nustatyta to reglamento V priede;

(2) pagal Reglamento (EB) Nr. 396/2005 12 straipsnio 2 dalį kartu su to paties reglamento 12 straipsnio 1 dalimi Europos maisto saugos tarnyba (toliau – Tarnyba) pateikė pagrįstą nuomonę dėl nustatytos bifenazato DLK (2). Reglamentu (ES) Nr. 79/2014 (3) įgyvendintos Tarnybos rekomendacijos dėl nustatytų DLK verčių peržiūros;

(3) pagal Reglamento (EB) Nr. 396/2005 12 straipsnio 1 dalį Tarnyba pateikė pagrįstą nuomonę dėl nustatytos daminozido DLK (4). Reglamentu (ES) Nr. 87/2014 (5) įgyvendintos Tarnybos rekomendacijos dėl nustatytų DLK verčių peržiūros;

(4) pagal Komisijos reglamento (EB) Nr. 396/2005 (6) 12 straipsnio 1 dalį Tarnyba pateikė pagrįstą nuomonę dėl nustatytos dabartinės tolilfluanido DLK. Reglamentu (ES) 2015/552 (7) įgyvendintos Tarnybos rekomendacijos dėl nustatytų DLK verčių peržiūros;

(5) dėl produktų, apie kurių atitinkamas registracijas ir importo leidžiamuosius nuokrypius neturima duomenų Europos Sąjungos lygiu ir kurių DLK nėra nustatytos Kodekse (Codex), Tarnyba padarė išvadą, kad rizikos valdytojai turi papildomai apsvarstyti šį atvejį. Atsižvelgiant į dabartines mokslines ir technines žinias, bifenazatui pagal Reglamentą (ES) Nr. 79/2014 buvo nustatyta tokia DLK, kuri atitiko konkrečią nustatymo ribą, o daminozidui ir tolilfluanidui Reglamentu (ES) Nr. 87/2014 ir Reglamentu (ES) 2015/552 buvo nustatyta tokia DLK, kuri atitiko numatytąją DLK pagal Reglamento (EB) Nr. 396/2005 18 straipsnio 1 dalies b punktą;

(6) Komisija konsultavosi su Europos Sąjungos etaloninėmis laboratorijomis dėl būtinybės pakoreguoti tam tikras nustatymo ribas. Tuo atveju, jei sudėtinė liekanų apibrėžtis sudaryta iš keleto sudedamųjų dalių, kiekviena iš dalių turi būti analizuojama pagal techniškai įmanomą ir kuo mažesnę nustatymo ribą. Jei DLK yra nustatyta pagal nustatymo ribą, nustatymo riba yra lygi visų liekanos apibrėžties sudedamųjų dalių nustatymo ribų sumai. Bifenazato, daminozido ir tolilfluanido liekanų apibrėžtys sudarytos iš kelių sudedamųjų dalių, todėl tos laboratorijos padarė išvadą, kad, atsižvelgiant į tai, kad visas liekanų apibrėžčių sudedamąsias dalis reikia išanalizuoti techniškai įmanomu lygmeniu, pagal nustatymo ribą (sudedamųjų dalių nustatymo ribų sumą) nustatytos DLK turėtų būti padidintos;

(7) todėl Reglamentas (EB) Nr. 396/2005 turėtų būti atitinkamai iš dalies pakeistas;

(8) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 II ir V priedai iš dalies keičiami pagal šio reglamento priedą.

2 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2017 m. kovo 30 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority. Review of the existing maximum residue levels (MRLs) for bifenazate according to Article 12 of Regulation (EC) No 396/2005. EFSA Journal 2011;9(12):2484. [48 p.].

(3) 2014 m. sausio 29 d. Komisijos reglamentas (ES) Nr. 79/2014, kuriuo dėl didžiausios leidžiamosios bifenazato, chlorprofamo, esfenvalerato, fludioksonilo ir tiobenkarbo likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai; OL L 27, 2014 1 30, p. 9.

(4) European Food SAFEty Authority. Review of the existing maximum residue levels (MRLs) for daminozide according to Article 12 of Regulation (EC) No 396/2005. EFSA Journal 2012;10(4):2650. [16 p.].

(5) 2014 m. sausio 31 d. Komisijos reglamentas (ES) Nr. 87/2014, kuriuo dėl didžiausios leidžiamosios acetamiprido, butralino, chlorotolurono, daminozido, izoproturono, pikoksistrobino, pirimetanilo ir trineksapako likučių koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai; OL L 35, 2014 2 5, p. 1.

(6) European Food SAFEty Authority; Review of the existing maximum residue levels (MRLs) for tolylfluanid according to Article 12 of Regulation (EC) No 396/2005. EFSA Journal 2013;11(7):3300. [37 p.].

(7) 2015 m. balandžio 7 d. Komisijos reglamentas (ES) 2015/552, kuriuo dėl didžiausios leidžiamosios 1,3-dichlorpropeno, bifenokso, dimetenamido-p, proheksadiono, tolilfluanido ir trifluralino liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II, III ir V priedai; OL L 92, 2015 4 8, p. 20.